Dôvodová správa
Všeobecná časť

	Návrh nariadenia vlády, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti, sa predkladá podľa Plánu legislatívnych úloh vlády Slovenskej republiky na rok 2007. 
Návrhom nariadenia vlády SR sa mení príloha č. 4, ktorú tvorí návrh prepočtu určenej minimálnej siete pre lôžka poskytovateľov ústavnej zdravotnej starostlivosti v príslušných špecializačných odboroch na územie Slovenskej republiky a pre jednotlivé samosprávne kraje Slovenskej republiky.

	Príloha č. 5 návrhu nariadenia vlády obsahuje zoznam poskytovateľov ústavnej zdravotnej starostlivosti, ktorí majú pre štát strategický význam. Zoznam tvoria poskytovatelia ústavnej zdravotnej starostlivosti, ktorí zabezpečujú poskytovanie štátom garantovanej zdravotnej starostlivosti, aj s prihliadnutím na kritérium uvedené v § 5 ods. 1 písm. d) zákona č. 578/2004 Z. z. (bezpečnosť štátu).  

Príloha č. 6 obsahuje zoznam špecializovaných pracovísk poskytovateľov ústavnej zdravotnej starostlivosti, ktorí sú uvedení v prílohe č. 5.

Navrhovaná právna úprava je v súlade s  Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu:  Ministerstvo zdravotníctva Slovenskej republiky

2. 	Názov právneho predpisu:  
	Návrh nariadenia vlády, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z. z.

3. 	Problematika návrhu právneho predpisu:

a)	nie je upravená v práve Európskych spoločenstiev:	  - primárnom
    - sekundárnom,
b)	nie je upravená v práve Európskej únie:		   - primárnom
     - sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4 až 6 doložky zlučiteľnosti.

Doložka finančných, ekonomických, environmentálnych vplyvov, vplyvov 
na zamestnanosť a podnikateľské prostredie

1.	Odhad dopadov na verejné financie

Návrh nariadenia vlády nebude mať dopad na štátny rozpočet, nebude mať dopad na verejné výdavky, predložený návrh nariadenia vlády SR nebude mať dopad na rozpočty vyšších územných celkov a rozpočty obcí.
2. Odhad dopadov na obyvateľov, hospodárenie podnikateľskej sféry a iných právnických osôb

Realizáciou predloženého návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z. z. sa nepredpokladá negatívny vplyv na obyvateľov a nepredpokladá sa dopad na hospodárenie podnikateľskej sféry a iných právnických osôb.

3.	Odhad dopadov na životné prostredie
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z. z. nebude mať dopad na životné prostredie.

4.	Odhad dopadov na zamestnanosť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z. z. nepredpokladá dopad na zamestnanosť v Slovenskej republike.

5.	Analýza vplyvov na podnikateľské prostredie
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z. z. nepredpokladá dopad na podnikateľské prostredie.

Osobitná časť

K čl. I

Vkladá sa nová príloha č. 4, ktorú tvorí návrh prepočtu určenej minimálnej siete pre lôžka poskytovateľov ústavnej zdravotnej starostlivosti v príslušných špecializačných odboroch na územie Slovenskej republiky a pre jednotlivé samosprávne kraje Slovenskej republiky. Prepočet je výsledkom analýzy uskutočnenej pracovnou skupinou pre optimalizáciu siete poskytovateľov zdravotnej starostlivosti. 

Príloha č. 5 návrhu nariadenia vlády obsahuje zoznam poskytovateľov ústavnej zdravotnej starostlivosti, ktorí majú pre štát strategický význam. Zoznam tvoria poskytovatelia ústavnej zdravotnej starostlivosti, ktorí zabezpečujú poskytovanie štátom garantovanej zdravotnej starostlivosti, aj s prihliadnutím na kritérium uvedené v § 5 ods. 1 písm. d) zákona č. 578/2004 Z. z. (bezpečnosť štátu). Ide o zdravotnícke zariadenia, na ktoré má Ministerstvo zdravotníctva Slovenskej republiky operatívny dosah, na základe čoho štát dokáže garantovať činnosť týchto zdravotníckych zariadení aj v  mimoriadnych situáciách.

Príloha č. 6 obsahuje zoznam špecializovaných pracovísk poskytovateľov ústavnej zdravotnej starostlivosti, ktorí sú uvedení v prílohe č. 5.

K čl. II
Navrhuje sa, aby nariadenie vlády nadobudlo účinnosť dňom 1. novembra 2007.